**Ingyenes használatba adási szerződés**

mely létrejött egyrészről **Bátaszék Város Önkormányzata** (7140 Bátaszék, Szabadság u. 4., képviseli: dr. Bozsolik Róbert polgármester) mint használatba adó (továbbiakban: használatba adó),

másrészről **Bátaszékért Marketing Nonprofit Kft.** (7140 Bátaszék, Szent István tér 7., képviseli: Izsák Mónika ügyvezető) mint használatba vevő (továbbiakban: használatba vevő),

között Bátaszék Város Önkormányzat Képviselő-testülete ……/2016.(VIII.31.) önkormányzati határozata alapján, az alulírott napon és helyen az alábbi feltételek szerint:

1.) Szerződő felek megállapítják, hogy használatba adó kizárólagos tulajdonát képezi a bátaszéki 1137. hrsz. alatt felvett, természetben a 7140 Bátaszék, Szent István tér 7. sz. alatt található, Petőfi Sándor Művelődési Ház épülete.

2.) Használatba adó jelen szerződéssel *2016. szeptember 1. napjától 2016. december 31. napjáig* térítésmentesen használatba adja használatba vevőnek az 1. pontban szereplő ingatlan 16 m2 alapterületű irodahelységét (a továbbiakban: irodahelység), annak berendezésével együtt.

3.) Szerződő felek rögzítik, hogy a Bátaszékért Marketing Nonprofit Kft. Bátaszék Város Önkormányzatának kizárólagos önkormányzati tulajdonban lévő gazdasági társasága, amelynek fő tevékenységi köre a PR, kommunikáció, ezen belül különösen a városmarketing, továbbá a „Turisztikai Információs Pont” (7140 Bátaszék, Budai u. 4.) működtetése.

4.) Szerződő felek megállapodnak, hogy a Bátaszékért Marketing Nonprofit Kft. tevékenységét az 1.) pontban meghatározott ingatlanon – székhelyén – végzi.

5.) Szerződő felek megállapítják, hogy az irodahelység alkalmas a szerződés céljának megvalósítására. Használatba vevő jogosult a használatba vett irodahelység használatára, birtoklására, valamint jogosult ingyenesen használni az épületben kialakított közműveket (ivóvíz, áram- és gázszolgáltatás, szennyvíz és csatornázás, szemétszállítás, internet és telefon szolgáltatás).

6.) Használatba vevő felelős az irodahelység rendeltetésszerű használatáért, megőrzéséért, a törvényes gazdálkodás szabályai szerinti kezeléséért, továbbá a fenntartással, üzemeltetéssel, karbantartással, felújítással kapcsolatos feladatok ellátásáért.

7.) Használatba vevő az irodahelységben végzett tevékenysége során köteles valamennyi jogszabályi előírást betartani. Jelen okirat a szükséges hatósági engedélyeket, szakhatósági hozzájárulásokat semmilyen tekintetben sem pótolja, és nem mentesít azok beszerzésének kötelezettsége és felelőssége alól.

8.) Használatba vevő az irodahelységet jelen szerződésben rögzített céloknak megfelelően használhatja, azt másnak át nem engedheti. Felelős önmaga, vagy harmadik személy által okozott minden olyan kárért, amely a rendeltetésellenes, vagy szerződésellenes használat következménye. A kárfelelősség az irodahelység állagára, annak berendezési-felszerelési tárgyaira egyaránt kiterjed.

9.) Használatba vevő a helységet harmadik személy használatába, üzemeltetésébe nem adhatja. E rendelkezés megszegése esetén használatba vevő felelős mindazon kárért, amely enélkül nem következett volna be.

10.) Szerződő felek megállapodnak abban, hogy jelen szerződést:

1. felek közös megegyezéssel bármikor megszüntethetik,
2. Átadó a szerződést azonnal felmondhatja, ha Átvevő megszegi jelen szerződésben vállalt kötelezettségeit, és azokat felszólítás ellenére sem teljesíti.

11.) Szerződő felek megállapodnak abban, hogy amennyiben a jelen szerződés bármely ok miatt megszűnik, használatba vevő tudomásul veszi, hogy az ingatlanra fordított kiadások, az abban elvégzett munkálatok, illetve az ingatlanon bekövetkező esetleges értéknövekedés megtérítésére sem jogalap nélküli gazdagodás, sem egyéb jogcímen nem tarthat igényt, erről a szerződés aláírásával kifejezetten lemond.

12.) Szerződő felek rögzítik, amennyiben jelen szerződés bármely okból megszűnik, használatba adó csereingatlant és pénzbeli térítést a használatba vevőnek nem biztosít.

13.) Szerződő felek megállapodnak abban, hogy jelen szerződésből eredő vitáikat elsősorban egymás közötti tárgyalás útján, megegyezéssel törekednek rendezni. Ennek eredménytelensége esetén hatáskörtől függően a Szekszárdi Járásbíróság vagy Szekszárdi Törvényszék kizárólagos illetékességét kötik ki.

14.) Szerződő felek jelen szerződést csak közös megegyezéssel, írásban módosíthatják.

15.) Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény, továbbá a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény rendelkezései az irányadók.

Jelen szerződést a felek együttes elolvasás után, mint akaratukkal mindenben megegyezőt jóváhagyólag írták alá.

Bátaszék, 2016. szeptember 1.

 **Átadó** **Átvevő**

**Bátaszék Város Önkormányzata Bátaszékért Marketing Kft.**

 dr. Bozsolik Róbert Izsák Mónika

 polgármester ügyvezető